<classify> KATIBU Mkuu Ofi si ya Rais, Tawala za Mikoa na Serikali za Mitaa, Radhia Rashid Haroub amesema serikali itahakikishia vikosi vya ulinzi vyote vilivyopo chini ya Serikali ya Mapinduzi ya Zanzibar SMZ vinapata huduma za afya ambazo zitatumika kwa familia na wananchi wanaoishi maeneo ya jirani.Haroub alisema hayo wakati akizungumza na wapiganaji wa Chuo cha Mafunzo huko Kengeja Pemba baada ya kufunguliwa kwa kituo cha afya kinachomilikiwa na Chuo cha Mafunzo katika shamrashamra za Mapinduzi ya Zanzibar wiki iliyopita.Alisema vituo vya afya katika maeneo ya makazi ya wapiganaji ni muhimu kwa ajili ya kuweka salama afya zao na familia pamoja na majirani kwa ujumla. Alisema ujenzi wa vituo hivyo ni utekelezaji wa Ilani ya Chama Cha Mapinduzi CCM kwa ajili ya kusogeza huduma muhimu za jamii kwenda moja kwa moja kwa wananchi.Aidha alisema mikakati ya Tawala za Mikoa na Idara maalumu za SMZ ni kuhakikisha kwamba wapiganaji wanaishi katika makazi bora yenye staha.Mradi wa ujenzi wa majengo hayo ni sehemu ya ahadi ya Rais wa Zanzibar, Dk Ali Mohamed Shein ya kuona wapiganaji wanaishi katika makazi bora, alisema.Kamishna wa Vyuo vya Mafunzo Zanzibar, Ali Abdallah Ali alisema majengo hayo yatatunzwa na wapiganaji watakaoishi humo watapewa mikataba maalumu yenye masharti jinsi ya kuyaenzi na kuweka usafi.Majengo haya ni muhimu kwa wapiganaji wetu ikiwa ni sehemu ya mikakati ya kuishi katika makaazi yenye stara na familia zao, alisema.Mradi huo hadi kukamilika kwake umegharimu Sh bilioni 1.3 ambao unahusisha majengo tisa ya wapiganaji wa Chuo cha Mafunzo pamoja na utawala na nyumba za wafanyakazi wa kituo cha afya.  <topic>: kitaifa 